Universis presentes litteras inspecturis: officialis Autissiodorensis, salutem in Domino. Noveritis quod in nostra presentia constitutus, vir venerabilis, magister Stephanus succentor Autissiod. dedit et concessit et quittavit in perpetuum, coram nobis, capitulo Autissiodor. pro festo duplici de Transfiguratione Domini, annis singulis, in Autissiodorensi ecclesia celebrando, quatuor libras Turon. quas habere dicebat assessas et assignatas super res et possessiones inferius annotatas (des biens à Monéteau.) In quibus quatuor libris annui redditus sacrista Autiss. qui pro tempore erit, pro novem cereis ante majus altare in dicto festo ministrandis, quolibet anno quindecim solidos percipiet et habebit, se devestiens, in manu nostra, dictus succentor de dictis quatuor libris datis et de omni jure quod habebat in dictis possessionibus ratione earumdem; et dictum capitulum volens investiri donationis titulo de eisdem, per traditionem presentium litterarum, promittens, bona fide, quod contra donationem et quittationem predictas per se vel per alium non veniet in futurum, se et heredes suos quod ad hec obligando et jurisdictioni curie Autissiod. supponendo. In cujus rei testimonium ad petitionem dicti succentoris sigillum curie Autissiodor. presentibus duximus apponendum. Datum anno Domini millesimo ducentesimo octogesimo quarto, die veneris ante Epiphaniam Domini.